Der kaufman seglend gegen haus,
wan wind und wellen sich erheben,
hat nu nicht so vil geiz, als graus,
weil schif, mast, ruder, grundbaum beben:
Sein herz voll forcht, voll klag sein mund
geloben beed in böser stund,
daß das best leben das landleben,
dem will er sich nu ganz ergeben.
Jedoch komt er kaum an das land,
daß sein gelübd er stracks vernichtet
und, weil armut sein gröste schand,
sein schif bald wider neu zurichtet.